ინტერფერომეტრი

ინტერფერომეტრი — საზომი ხელსაწყო, რომელშიც ტალღების ინტერფერენციას იყენებენ. ტალღების ბუნების მიხედვით იგი შეიძლება განკუთვნილი იყოს აკუსტიკური ან ელექტრომაგნიტური ტალღებისათვის. ოპტიკურ ინტერფერომეტრში სინათლის ნაკადი იყოფა ორ ან უფრო მეტ კოჰერენტულ სხივად, რომლებიც სხვადასხვა ოპტიკურ გზებს გაივლიან და შემდგომ ისევ ერთდებიან — მიიღება ამ სხივების ინტერფერენციული სურათი. იგი დამოკიდებულია სინათლის ნაკადის კოჰერენტულ სხივებად დაშლის საშუალებაზე, მათ რიცხვსა და ფარდობითს ინტენსივობაზე, წყაროს ზომებსა და სინათლის სპექტრულ შედგენილობაზე. სინათლის საინტერფერენციო კონების მიხედვით ოპტიკური ინტერფერომეტრი შეიძლება იყოს მრავალსხივიანი და ორსხივიანი. 

ორსხივიან ინტერფერომეტრში სინათლის სხივები სვლათა სხვაობის დაფიქსირებით ორ სხვადასხვა გარემოში შეიძლება სამი სიდიდიდან (სინათლის ტალღის სიგრძე, გამოსაკვლევი გარემოს გარდატეხის მაჩვენებელი, სინათლის სხივის მიერ გავლილი მანძილი ამ გარემოში) დადგონდეს ერთ-ერთი. სინათლის ტალღის სიგრძე იზომება ინტერფერენციული სპექტროსკოპით, გარემოს გარდატეხის მაჩვენებელი — ინტერფერენციული რეფრაქტომეტრით და გეომეტრიული სიგრძე — ინტერფერენციული კლომპარატორით. 

ორსხივიანი ინტერფერომეტრის მაგალითია მაიკელსონის ინტერფერომეტრი, რომლის მეშვეობით პირველად გაზომეს სინათლის ტალღის სიგრძე და დაამტკიცეს დედამიწის მოძრაობისაგან სინათლის სიჩქარის დაამოუკიდებლობა (იხ. მაიკელსონის ცდა). არსებობს ასევეორსხივიანი ინტერფერომეტრები, რომელთა დანიშნულებაა აირისა და სითხის გარდატეხის ჩვენებლის გაზომვა; მათ ინტერფერციულ რეფრაქტომეტრებს უწოდებენ. მრავალსხივიანი ინტერფერომეტრის მაგალითია ფაბრი-პეროს ინტერფერომეტრი.

იხილეთ აგრეთვე
ვარსკვლავური ინტერფერომეტრი
ულტერაბგერითი ინტერფერომეტრი

ლიტერატურა

კატეგორია:საზომი ხელსაწყოები